Við eigum ekki að líta á skattívilnanir sem kostnað heldur leið til að auka tekjur okkar til framtíðar . Þar sem hagsveiflur tengdar auðlindagreinum hafa verið umtalsverðar er eftirsóknarvert að byggja upp iðnað , sem felur í sér meiri fjölbreytileika og er minna háður auðlindum jarðar . Rannsóknir sýna að 60% af framtíðarstörfum barna okkar eru óskilgreind í dag , því er mikilvægt fyrir stjórnvöld að leggja grunn að því að þessi nýju störf geti þróast hér á landi . Uppgangur hugverkaiðnaðarins á Íslandi sem fjórða stoðin í hagkerfinu , til viðbótar við ferðaþjónustu , stóriðju og sjávarútveg , býður Íslendingum upp á þann möguleika að efla stoð sem ekki er háð takmörkuðum auðlindum . Stoðin þróar í eðli sínu þekkingu og eftirsóknarverð hálaunastörf með vörum og lausnum , sem skila miklum virðisauka , fyrir viðskiptavini á alþjóðlegum markaði . Hér á landi eru fjölmörg sprotafyrirtæki sem og stærri nýsköpunarfyrirtæki eins og CCP , Marel og Össur , sem eru stöðugt að þróa framúrstefnuleg verkefni á heimsmælikvarða . Lög um nýsköpunarfyrirtæki sem voru sett í apríl 2016 voru afar jákvætt skref en þau eru takmörkuð þar sem skattaívilnandi þakið er of lágt , en í Bretlandi t.d. er ekkert þak á skattaívilnanir til þróunarverkefna . Nú er staðan þessi að stærri nýsköpunarfyrirtæki þurfa sum hver að færa þróunarverkefni sín til annarra landa , ef þau hafa tækifæri til þess , þar sem það er mun hagkvæmara fyrir þau . Ef við ætlum að verða samkeppnishæf þá verðum við að beita sértækum aðgerðum og stuðningi þar sem gengissveiflur eru íslenskum fyrirtækjum erfiðar , við erum langt frá mörkuðum og það er oft erfitt að fá hæft starfsfólk í þau störf sem um ræðir . Í ljósi þessa þá er ánægjulegt að lesa sáttmála nýrrar ríkisstjórnar og sjá að þar er áhersla lögð á nýsköpun , rannsóknir og þróun . Móta á heildstæða nýsköpunarstefnu fyrir Ísland í nánu samráði við atvinnulífið og vísindasamfélagið . Hún verður samþætt við framtíðarsýn í menntamálum , frá leikskóla til háskóla , í samráði við skólasamfélagið . Að auki á að endurskoða fyrirkomulag endurgreiðslna vegna þróunarverkefna í því skyni að afnema þak sem verið hefur á slíkum endurgreiðslum . Silja Dögg Gunnarsdóttir , þingmaður Greinin birtist í Fréttablaðinu , 11. desember 2017